O, om!... Ce mari răspunderi ai  
De tot ce faci pe lume  
- De tot ce spui în scris sau grai,  
De pilda ce la alţii-o dai  
Căci ea mereu spre Iad sau Rai  
Pe mulţi o să-i îndrume.  
  
Ce grijă trebuie să pui  
În viaţa ta, în toată  
Căci gândul care-l scrii sau spui  
S-a dus... şi-n veci nu-l mai aduci  
Dar vei culege roada lui  
Ori viu, ori mort, odată.  
  
Ai spus o vorbă - vorba ta,  
Mergând din gură-n gură,  
va veseli sau va-ntrista,  
Va curăţi sau va-ntina,  
Rodind sămânţa pusă-n ea  
De dragoste sau ură.  
  
Scrii un cuvânt - cuvântul scris  
E-un leac sau e-o otravă!  
Tu vei muri, dar tot ce-ai zis  
Rămâne-n urmă-un drum deschis  
Înspre Infern sau Paradis  
Spre-ocară sau spre slavă.  
  
Spui o cântare - versul tău  
Rămâne după tine  
Îndemn spre bine sau spre rău,  
Spre curăţie sau desfrâu  
Lăsând în inimi rodul său  
De har sau de ruşine.  
  
Arăţi o cale - calea ta  
În urma ta nu piere  
E calea bună sau e rea  
Va prăbuşi sau va-nălţa  
Vor merge suflete pe ea  
Spre Rai sau spre durere.  
  
Trăieşti o viaţă - viaţa ta  
E una, numai una  
Oricum ar fi, tu nu uita  
Cum ţi-o trăieşti vei câştiga  
Ori fericirea-n veci prin ea  
Ori chin pe totdeauna.  
  
O, om!... Ce mari răspunderi ai!  
Tu vei pleca din lume  
Dar ce scrii azi, ce spui în grai  
Ce laşi prin pilda care-o dai,  
Pe mulţi, pe mulţi mereu spre Rai  
Sau Iad o să-i îndrume.  
  
O, nu uita!... Fii credincios  
Cu grijă şi cu teamă!  
- Să laşi în urmă luminos  
Un grai, un gând, un drum frumos!  
Căci pentru toate ne-ndoios  
Odată vei da seamă!